Asiantuntija-avusteisen huoltoriitojen sovittelun laajentamisen suunnittelua varten asetetun työryhmän kokous 1/2012

Aika		26.1.2012 klo 12.30 – 15.05

Paikka		Oikeusministeriö, Kasarmikatu 42, Helsinki 

Osallistujat		Anna-Kaisa Aaltonen, pj	Helsingin käräjäoikeus
 		Anne Hallavainio	OM 
		Esa Iivonen 		STM
		Kari Turtiainen	Oulun käräjäoikeus
		Marjatta Karhuvaara 	Espoon sosiaali- ja terveystoimi
		Hanne Kalmari 	Helsingin kaupunki, sosiaalivirasto
		Päivi Mäntylä-Karppinen 	Päijät-Hämeen perheneuvola
		Eija Karimaa 	Suomen Asianajajaliitto
		Satu-Maaria Natunen 	OM

1. Sovittelukokeilun tähänastinen toteuttaminen ja tulokset

Puheenjohtaja totesi, että asiantuntija-avusteinen huoltoriitojen sovittelu -kokeilu on saanut osakseen jokaisella kokeilupaikkakunnalla paljon kiinnostusta. Työparityöskentely tuomarien ja asiantuntijoiden välillä on sujunut hyvin. Vanhemmilta ja asianajajilta on saatu myönteistä palautetta.

Tähänastiset tulokset viittaavat siihen, että sovittelulla on saavutettavissa resurssien säästöjä sekä tuomioistuimissa että kuntien sosiaalitoimessa. Esimerkiksi Espoossa olosuhdeselvityksiä ei ole nyt lainkaan jonossa.

Järjestelmässä on havaittu kokeilun aikana myös kehittämistä kaipaavia kohtia. Ongelmaksi on koettu esimerkiksi asianosaisille koituvat kustannukset silloin, kun asiaa ei saadakaan sovittua vaan se siirretään oikeudenkäyntiin. Myös lakimiesavustajan roolia sovittelussa olisi kehitettävä. Lisäksi olisi mietittävä, millä järjestelmällä asiantuntijapalveluita pystytään parhaiten tuottamaan jatkossa.

2. Työryhmän työskentelytapa ja aikataulu

Todettiin, että työryhmän toimeksiantoaika on lyhyt, 1.1.-31.3.2012. Siihen jouduttaneen hakemaan pidennystä. Päätettiin, että työryhmä kokoontuu lyhyin väliajoin ja että selvityksiä jaetaan pienempien ryhmien tehtäviksi. Lisäksi työryhmän sihteerille delegoidaan erilaisia tehtäviä, esim. muissa maissa (esim. Norja) mahdollisesti käytössä olevien vastaavien järjestelmien selvittäminen.

Esa Iivonen kertoi, että sosiaali- ja terveysministeriössä on vireillä sosiaalihuoltolainsäädännön kokonaisuudistus. Hankkeeseen asetun työryhmän tulisi antaa ehdotuksensa  kesäkuun 2012 loppuun mennessä, ja lain olisi tarkoitus tulla voimaan vuoden 2014 alusta. Asialla voi olla yhtymäkohtia asiantuntija-avusteiseen huoltoriitasovitteluun, sillä mietittäväksi tullee, voisiko asiantuntijoiden hankkiminen sovitteluihin olla kuntien sosiaalihuollon tehtävä.

Iivonen tuo asiaan liittyviä pykäläluonnoksia työryhmän nähtäville.

3. Tavoitteiden asettaminen kokeilun laajentamiselle/valtakunnallistamiselle

Todettiin, että hankkeen taustalla on EU-tasoinen Lapsiystävällinen oikeus -hanke, jonka tavoitteena on lapsen aseman parantaminen erilaisissa oikeusprosesseissa. Vanhempien välinen sovinto on lasten edun mukaista.  Nyt meneillään oleva kokeiluhanke auttaa vanhempia sovinnon löytämisessä. Hankkeen yksi tavoite on puuttua vanhempien väliseen riitaan mahdollisimman varhaisessa vaiheessa, viimeistään silloin, kun oikeudenkäynti tulee vireille. Sen vuoksi jatkossa luotavan järjestelmänkin on mahdollistettava nopea sovittelun aloittaminen.

Päätavoitteena on luoda lapsen edun toteuttava, nopea ja tehokas menettely. Todettiin, että tavoitteena tulisi olla valtakunnallisen lapsiasian sovittelumenettelyn vakinaistaminen niin, ettei asiantuntijan käytöstä aiheudu vanhemmille kustannuksia. Tavoitteena on tarjota palvelu kokeilun jälkeen yhdenvertaisesti kaikille, asuinpaikasta riippumatta. Ensi vaiheessa tavoitteena on kuitenkin menettelyn laajentaminen. Tavoitteena on myös saada pätevät asiantuntijat tuomioistuinten käyttöön ja sitouttaa lakimiesavustajat sovitteluun. Lakimiesavustajan rooli on tärkeä ja työryhmän tulee miettiä keinoja heidän motivoimisekseen uuteen menettelyyn ja toimimaan sovittelua tukevasti.

Yhtenä tavoitteena on luoda lapsen edun mukainen järjestelmä, joka toisaalta heijastuisi sekä sosiaalitoimeen että tuomioistuimiin voimavarojen säästönä. Parhaimmillaan sovittelumenettely voisi tarjota osallistuvan ja laadukkaan menettelyn, jossa koettu oikeudenmukaisuuskin voisi olla suurempi kuin oikeudenkäynnissä. 

Jos pitkittyneiden riitaisten erojen määrää saadaan vähenemään., samalla vähennetään lasten pitkäkestoisten terapeuttisten palvelujen tarvetta ja todennäköisesti myös lastensuojelukustannuksia.

Haasteena on saada mukaan koko maassa yhtä motivoituneita asiantuntijoita ja tuomareita kuin kokeilussa nyt mukana olevissa käräjäoikeuksissa. 

Kokeiluvaiheessa oikeusministeriö on tehnyt sopimuksen asiantuntijapalveluiden käyttämisestä erikseen jokaisen mukana olevan kunnan kanssa. Hankkeen laajentamista ja valtakunnallistamista varten olisi mietittävä toisenlainen malli. Tavoitteena on mahdollisimman yksinkertainen ja toimiva malli.

Uusi menettely edellyttää siihen osallistuvien kouluttamista. Työryhmän tavoitteena on määritellä tarvittavan koulutuksen laatu ja laajuus.

Keskustelussa esitettiin, että asiantuntijapalveluiden järjestäminen huoltoriitasovitteluihin olisi kunnan lakisääteinen tehtävä. Erillisrahoitus ei liene pitkän aikavälin ratkaisu.

4. Valtakunnallistaminen vai vaiheittainen laajentaminen uusiin käräjäoikeuksiin?

Todettiin, että työryhmän toimeksiantona on suunnitella asiantuntija-avusteisen huoltoriitasovittelun laajentamista ja valtakunnallistamista. Rahaa  hankkeelle on saatu kuluvalle vuodelle 900.000 euroa.

Lähdettiin siitä, että  ensimmäisessä vaiheessa kokeilua laajennetaan uusille paikkakunnille ja vasta sen jälkeen suunnitellaan asiantuntija-avusteisen huoltoriitasovittelun valtakunnallistamista. Uudet käräjäoikeudet voisivat aloittaa menettelyn aikaisintaan elokuussa 2012.  Hankkeen kokeiluaikaa on jäljellä vuoden 2012 loppuun saakka. Asiantuntija-avusteisen huoltoriitasovittelun laajentaminen koko maahan ei liene mahdollista vuoden 2012 aikana eikä vielä vuoden 2013 alustakaan. Jotta laajentaminen olisi perusteltua, kokeilulle esitetään haettavaksi jatkoaikaa nykyisillä ja uusilla kokeilupaikkakunnilla vuoden 2013 loppuun.

Mukaan kokeiluun voitaisiin ottaa käräjäoikeuksia niistä hovioikeuspiireistä, joissa ei ole vielä yhtään kokeiluun osallistuvaa käräjäoikeutta. Mukaan lähtevien käräjäoikeuksien olisi hyvä olla erikokoisia. Huomioon olisi otettava myös palvelun tarjoaminen ruotsin kielellä. Ainakin Pohjanmaan ja Etelä-Karjalan käräjäoikeudet ovat jo ilmoittaneet kiinnostuksestaan päästä mukaan kokeiluun. Turun hovioikeuspiiristä kiinnostusta asiaan voitaisiin kysyä Pirkanmaan käräjäoikeudelta. Uusiin kokeilukäräjäoikeuksiin voitaisiin vielä soveltaa nykyistä sopimusmallia asiantuntijoiden hankinnassa. 

Valtakunnallistamista  varten työryhmän on luotava uusi hallinnollinen malli, jolla asiantuntijoita käräjäoikeuksiin saadaan. Saattaisi olla tarpeellista ottaa Kuntaliitto mukaan keskusteluihin.

Työryhmä pyrkii maaliskuun loppuun mennessä tuottamaan ehdotuksen siitä, mihin uusiin käräjäoikeuksiin kokeilua laajennettaisiin, miten paljon se maksaisi, millaista koulutusta kokeilun laajentaminen vaatisi ja missä aikataulussa se tapahtuisi. Laajentamishankkeen rinnalla työstetään mallia koko maahan. 

Sihteeri tiedustelee Pirkanmaan käräjäoikeuden kiinnostusta kokeiluun ja selvittää Pirkanmaan, Pohjanmaan ja Etelä-Karjalan käräjäoikeuksissa käsiteltävien huoltoriitojen määrän sekä arvioi näissä käräjäoikeuksissa tarvittavan asiantuntijatyön määrän. Lisäksi on arvioitava, kuinka paljon muut tämänhetkisen kokeilun ja laajentamisen aiheuttamat kustannukset maksavat. Tämän jälkeen voidaan harkita, olisiko kokeilua mahdollista laajentaa vielä useammillekin paikkakunnille. 

Keskusteltiin siitä, olisiko mahdollista täydentää julkisen sektorin asiantuntijapalveluita yksityisen sektorin palveluilla. Tuomioistuinten näkökulmasta asiaintuntijoiden tulee olla saatavissa nopeasti. Riittävän asiantuntijuuden löytäminen voi olla ongelma pienemmillä paikkakunnilla, joilla voi tulla myös jääviyskysymyksiä. Toisaalta huoltoriitasovittelu ei saa rasittaa kuntien sosiaalitoimen perustyötä eikä tuottaa tyhjäkäyntiä. Keskusteltiin mahdollisuudesta, että pienillä paikkakunnilla luotaisiin jonkinlainen yhteinen asiantuntijaverkosto. 

6. Mallin rahoitus

Todettiin, että rahoitukseen palataan seuraavassa kokouksessa.

7. Asiantuntijoiden pätevyysvaatimukset

Asiantuntijoiden pätevyysvaatimuksia on määritelty jo hankkeen ensimmäisessä vaiheessa. Sovittiin, että Marjatta Karhuvaara, Hanne Kalmari ja Päivi Mäntylä-Karppinen valmistelevat tätä asiaa edelleen.

Sihteeri selvittää, onko esimerkiksi Norjassa kriteeristöä tai rekisteriä huoltoriidoissa käytettäville asiantuntijoille.

8. Lakimiesavustajien rooli ja tehtävät sovittelussa

Huoltoriitasovittelussa toimijoina ovat vanhemmat. Lakimiesavustaja on sovittelutilanteissa enimmäkseen taustalla, kuitenkin päämiestään tarvittaessa tukien. Avustaja käy päämiehensä kanssa neuvotteluja tauoilla, joita pidetään uisein.. 

Lakimiesavustajan roolia ja tehtäviä sovittelussa on mietittävä, samoin kustannuksia, varsinkin siinä tapauksessa, että sopimusta ei synny vaan asia palaa oikeudenkäyntiin. Eija Karimaa valmistelee asiaa seuraavia kokouksia varten.

9. Koulutus

Todettiin, että lähtökohtana on jatkossakin oltava, että huoltoriitojen sovittelu edellyttää kouluttautumista. Jos menettely valtakunnallistetaan, myös koulutusohjelma on rakennettava sen mukaan. Kokeiluprojektin koulutustyöryhmä (Anna-Kaisa A., Päivi M-K, Marjatta K ja Maija Auvinen) ryhtyy työstämään asiaa.

10. Sovittelun paikka käräjäoikeuksien työssä

Keskusteltiin siitä, miten sovittelua tekevät käräjätuomarit valikoituvat. Asiaa ei voida lainsäädännöllä määritellä, mutta työryhmä voi esittää kriteerejä, joilla sovittelijatuomarit valikoidaan. Myös sitä on mietittävä, miten sovitteluasiat otetaan huomioon tuomarin työmäärissä ja miten tuomarit saadaan siirtämään asioita sovitteluun. Kari Turtiainen valmistelee tätä asiakohtaa.

11. Työnohjaus

Kokeiluhankkeeseen on saatu työnohjausta Valtiokonttorin rahoituksella. Todennäköistä on, ettei tällaista rahoitusta ole saatavissa hankkeen laajentuessa. Tuomioistuimissa ei ole tätä ennen ollut tarjolla työnohjausta, mutta asiantuntijoiden edustamilla aloilla työnohjausedellytys on ollut hyvin vahva.

12. Seuraava kokous on 13.2.2012

				
				Satu-Maaria Natunen

JAKELU		Osallistujat